Dansk Vestindia
Store norske leksikon,Historie,Norsk og nordisk historie,Norges historie,Norges historie fra 1660 til 1814,Dansk-norsk kolonihistorie
Dansk Vestindia, (nå de amerikanske Jomfruøyene) var en dansk besittelse i Karibia øst for Puerto Rico, omfattet de tre øyene St. Croix, St. Thomas og St. John, og en mengde ubebodde småøyer. Dansk Vestindia hadde et areal på i alt 342 kvadratkilometer med 27 086 innbyggere (1911).
St. Thomas kom i 1671 under et dansk vestindisk selskap, og St. John i 1684. Øyene var på den tiden folketomme, men ble befolket med afrikanske slaver. Behandlingen på sukkerplantasjene var meget hard, og i 1733 brøt det ut et opprør som kostet størstedelen av innbyggerne livet. Samme år kjøpte Danmark St. Croix av Frankrike, og i 1755 ble alle øyene lagt under kronen. St. Thomas ble et midtpunkt for handelen i Vestindia. I årene 1801–1802 og 1807–1815 var øyene under britisk okkupasjon.Etter en del opptøyer ble slaveriet opphevet i 1848. Utover i århundret gikk øyene tilbake i velstand og måtte stadig ha økonomisk støtte fra Danmark. I 1867 ble det sluttet en traktat med USA om salg av Dansk Vestindia. Senatet unnlot imidlertid å ratifisere avtalen, og en ny overenskomst i 1902 ble forkastet av Landstinget. Endelig overtok USA i 1917 Dansk Vestindia for 25 millioner dollar. Les mer i Store norske leksikon De amerikanske jomfruøyer Vestindia Fredensborg – dansk-norsk slaveskip